google/wiki40b huggingface dataset:
«Pike med perleøredobb»

Motivet

«Pike med perleøredobb» forestiller en ung pike med et ultramarin og hvitmalt tørkle hvor et lysende gult stykke stoff er påført og faller ned langs ryggen. Hun er iført en brun-gul jakke med hvit krave, eller det er et stykke tøy under jakken som stikker opp. Det hvite står i sterk kontrast til resten av jakken og bildets mørke bakgrunn. Kravens hvite lys reflekteres i den lille perleøredobben som lyser opp i bildets sentrum. Øreringen fremstår tross dens størrelsen – den består stort sett kun av to malerstrøk – som et funklende senter i bildets komposisjon. Piken står med siden til og med hodet vendt slik at hun titter seg tilbake over skulderen på beskueren. Munnen er en anelse åpen, muligens som for å antyde tale.
Deler av motivet er sannsynligvis delvis inspirert av samtidens interesse for eksotisk orientalsk kultur som var oppstått blant annet på bakgrunn av kriger med Det osmanske rike. Selv om en nederlandsk pike på 1600-tallet neppe ville ha iført seg en turban, antas det at portrettet i stedet er inspirert av andre malerier fremfor av noe Vermeer hadde observert rundt seg. Spesielt er Michiel Sweerts` «Gutt med turban og bouquet» blitt nevnt. Sweerts` maleri er ti år før Vermeers og benytter noen av de samme farvekombinasjonene. 
«Pike med perleøredobb» har en mørk bakgrunn som fremhever konturene i pikens ansikt og fornemmelsen av tredimensjonalitet – en effekt Leonardo da Vinci allerede hadde bemerket og beskrevet i forrige århundre. De to dominerende farvene i bildet, ultramarin og sitrongul, var to farver som Vermeer brukte i flere malerier og som han klarte å skape en harmoni med. Ultramarin produserte Vermeer selv ved å blande i pulverisert Lapis lazuli, en svært kostbar farve som hans samtidige malere sjeldent benyttet, men som gir farven et spesielt briljant lys.
Etter en restaurering av maleriet i 1994 er de subtile farvevalgene og pikens blikk mot beskueren blitt sterkt forbedret.
Ved samme anledning fremkom det også at et lysglimt på perlen ikke var i bildets original, men at det derimot var en liten lysavspeiling på pikens underleppe som ellers var forsvunnet.

Bakgrunn

Etter at maleriet hadde vært forsvunnet i over 200 år fant kunstsamleren Arnoldus Andries des Tombe det på en kunstauksjon i Haag i 1881. Bildet var da sterkt medtatt og det var tilskrevet en ukjent maler. Tombe fikk kjøpt bildet for to gylden og tretti cent. Da han døde i 1902 uten arvinger hadde han testamentert maleriet og tolv andre til Mauritshuis.
Omroep MAX

Nederlandsk kringkasting

Allmennkringkasting i Nederland har en annen struktur og organisasjonsform enn de fleste andre land i Europa. Landets allmennkringkasting innen radio og fjernsynbestår av en rekke kringkastingsselskaper som i fellesskap leverer programmer og sendinger til landets riksdekkende tv- og radiokanaler. Kringkasterne koordineres og administreres av organisasjonen Nederlandse Publieke Omroep (NPO). Nederlandsk medielovgivning regulerer fordelingen av sendetid og ressurser mellom de ulike selskapene.
Utdypende artikkel: Allmennkringkasting i Nederland

Om selskapet

Omroep MAX ble grunnlagt av Jan Slagter høsten 2002 og startet kringkasting lørdag 3. september 2005 på både radio og fjernsyn. Kringkasteren driver ikke noen egen tv- eller radiokanal, men produserer i stedet programmer til allmennkringkasteren NPOs kanaler. MAX produserer programmer innen kultur, opplysning og utdanning for seere og lyttere over 50 år.
Navnet MAX ble valgt fordi selskapet mener eldre har «mer kunnskap», mer «bevissthet rundt normer og verdier» og «maksimal livserfaring som gjør dem spesielle».
RCD Mallorca

Historie

Klubben, som er Balearenes eldste, ble grunnlagt av Adolfo Vázquez i 1916. Han kalte klubben Junta Directiva del Alfonso XIII FBC etter Alfonso XII av Spania. Klubbens første kamp ble spilt på "Campo de Buenos Aires" i Palma de Mallorca mot FC Barcelona, en kamp Barcelona vant kampen 8-0. Året etter skiftet klubben navn til Real Sociedad Alfonso XIII, som forble navnet frem til 1931, da klubben, av politiske grunner, skiftet navn til Club Deportivo Mallorca. Samtidig som dette skjedde ble også klubbens nye stadion, Es Fortí, innviet. Senere bestemte ledelsen seg for å skifte stadionets navn til Lluís Sitjar, til ære for en av dem som var mest involvert i byggingen av stadionet tre år tidligere. Real ble lagt til i klubbnavnet i 1949.

Stadion

Klubben spiller til daglig på ONO Estadi(tidligere Son Moix). Stadionanlegget har en kapasitet på 23 142 sitteplasser.
Klubben er allerede ferdig med nye planer om nytt stadion til tross for at Ono Estadi ble bygd så sent som i 1999. 
Det nye stadionet vil være det eneste av sitt slag i Spania, da det skal inneholde solcellepanel. Det vil ha 40 000 sitteplasser, noe som vil føre til større inntekter.

Hector Cuper-tiden

Hector Cuper kom som trener i 97/98 sesongen og ledet RCD Mallorca, som før sesongen var dømt nord og ned av de fleste, til en meget bra 5.-plass og UEFA-cupplass. Sesongen (98/99) etter blir det en 3 plass og lagets beste plassering i La Liga noensinne, denne gangen endte de bare bak Real Madrid og FC Barcelona.
Denne gangen kronet de en strålende sesong med supercupseier mot Barca etter en 0-1 seier på Camp Nou i Barcelona og 2-1 på daværende Son Moix.
Senere spilte de en Recopa de Europa mot SS Lazio i Birmingham (England) det endte med et 2-1 tap, etter at Dani Garcia scoret for Mallorca mens Christian Vieri og Pavel Nedvěd scoret for Lazio.
Med Hector Cuper bak roret som Mallorca-trener, hentet man inn spillere som Ariel Ibagaza og senere Juan Arango (2003, i Hector Cupers andre periode i klubben)som er blant de mest verdsatte spillerne og de viktigste spillerne for Mallorca per i dag.

En ny tid med Luis Aragones

Sesongene fra 2000/01, 01/02 til og med 02/03 skulle bli meget minneverdige sesonger for Mallorca og Balearenes del. Det ble  nemlig Mesterligaen-spill 01/02 sesongen etter at den tidligere spanske landslagsjefen Luis Aragones ledet sitt mannskap til den beste poengsummen Mallorca noen gang har fått i den øverste divisjonen med hele 71 poeng, som førte til den tidligere nevnte Mesterligadeltakelsen.
I gruppespillet ble Mallorca som forventet slått ut, men tredjeplassen i gruppa førte til at de fikk være med i UEFA-cupen. Der ble de slått ut av FC Slovan Liberec fra Tsjekkia i kvartfinalen med 5-2 sammenlagt.

Meritter

Mallorca har spilt to Supercopas de España(spansk supercup). Den ene i 1998 mot Barcelona hvor Mallorca vant sammenlagt 3-1, senere i 2003 spilte de mot Real Madrid hvilket endte med tap. 
Klubben vant også Copa del Rey i 2003, da de slo  Recrativo de Huelva 3-0 i finalen. Målskårere var  Walter Pandiani (1) og Samuel Eto'o (2).
Man har til sammen hatt deltakelse i 3 copa del rey-finaler. Man har der 1-seier, og 2-tap.
Getman randis

Getman randis er en randis mellom Reichle Mesa og Three Slice Nunatak ved østenden av Joerg Peninsula ved Bowman Coast i Antarktis. Isen ble utforsket fra bakken og fotografert fra luften av United States Antarctic Service i 1939–41, Ronne Antarctic Research Expedition i 1947–48, og ble kartlagt av Falkland Islands Dependencies Survey i 1946–48. Den ble navnsatt av Advisory Committee on Antarctic Names i 1977 etter offiser Robert T. Getman i United States Coast Guard, som var nestkommanderende på USCGC «Southwind» under U.S. Navy Operasjon Deep Freeze i 1969.
The Great Lost Beatnicks Album

The Great Lost Beatnicks Album er et musikkalbum med The Beatniks. Det ble utgitt som CD på Triola (TRCD 026) i 1996.
Geodromicus

Utseende

Middelsstore (gjerne 5-7 millimeter), blanke kortvinger, mørke på farge. Kroppen er noe langstrakt, og de er av de største artene i gruppen Omaliinae. De ligner mye på slekten Lesteva men er noe større og litt slankere.
Antennene er lange og tynne, fasettøynene forholdsvis store og litt utstående. Pronotum er noe bredere enn langt. Dekkvingene er grovt punkterte og blanke, blir tydelig bredere bakover og dekker omtrent halve bakkroppen. Beina er ganske lange og tynne.

Levevis

Geodromicus-artene lever på fuktige steder, blant annet i fjellet. De kan blant annet finnes på sandige elvebredder. De er aktive som voksne om høsten, og er rovdyr.
Stortingsvalget 1930

Politikk

Johan Ludwig Mowinckels andre regjering (Venstre) overlevde valget.
RiktigRetning

RiktigRetning er et samarbeidsforum for brukerorganisasjoner innen rusfeltet i Norge. Gruppen samarbeider om de spørsmål og utfordringer organisasjonene har til felles, og der målet er et bedre fungerende rusfelt der rusavhengige får de nødvendige tilbud og sine lovpålagte rettigheter. 
Nettverket består av alle brukerorganisasjonene på rusfeltet og medlemmene er Brukerforeningen LAR-Nett Norge, proLAR, Rusmisbrukernes Interesseorganisasjon (RIO), Foreningen for human narkotikapolitikk og Medikament Assistert Rehabiliterings Bruker Organisasjon (MARBORG).
Samiske geografiske navn (Sør-Varanger)

Samiske geografiske navn i Sør-Varanger (knr 2030) angir stedsnavn i Sør-Varanger kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Sør-Varanger kommune.
Chuck Schumer

Biografi

Schumer tok eksamen ved Harvard Law School i 1974. I 1974 ble han valgt inn i New Yorks delstatsforsamling i en alder av 23 år, og ble dermed det yngste medlemmet av forsamlingen siden Theodore Roosevelt. I 1980 ble han valgt inn i representantenes hus. Han ble gjenvalgt åtte ganger, før han ble valgt inn i senatet for første gang i 1998, og han ble gjenvalgt til nye seksårsperioder i 2004, 2010 og 2016. Etter den store valgseieren for demokratene i 2006 ble han valgt til nestleder for demokratenes fraksjon i senatet.
I 2005 ble han leder for the Democratic Senatorial Campaign Committee (DSCC), som har til oppgave å sørge for at demokrater vinner valg til senatet. Han sluttet som leder for DSCC etter kongressvalget i 2008. Han ble sett på som en vellykket leder av komiteen, ettersom Demokratene vant seks nye seter under valget i 2006 og minst sju nye seter i valget i 2008. Under hans komitéledelse gikk Demokratene fra å ha 44 senatorer til å ha minst 58.
Fjellsjø gruve

Fjellsjø gruve var en liten gruve til Røros Kobberverk beliggende i det såkalte Nordgruvefeltet ca 14 km nord-nordvest for Røros. Gruven ligger i Gråhøgda, knappe tre km nordvest for det mer kjente Kongens gruve. Det ble gjort forsøksdrift 1953-56 uten at malmforkomsten ble funnet drivverdig.
Fjellsjøforekomsten ble påvist i 1945 ved Turammålinger, og på grunnlag av diamantboringer ble forsøksdrift satt i gang i 1953. Det ble drevet ned en slepsynk til ca. 80 meters dyp (lengde 120 m) med tverrorter for å undersøke forekomsten. Forekomsten er plateformet, med stor utstrekning (>2000 m i Ø-V retning og bredde 200-450 m). Den ligger fra 30-80 m under dagen og er relativt flattliggende med et slakt fall mot øst. Malmen består av pyritt med mindre mengder sinkblende og kobberkis. Mektigheten viste seg for liten til drift og hengfjellet viste seg også å være av meget dårlig kvalitet. Forsøksdriften ble derfor innstilt i 1956.
Nye boringer i 1975 viste tilstedeværelse av underliggende malmsone, ca 35 m under hovedsonen, bestående av flere striper med massivmineralisering bestående av pyritt, magnetkis, kobberkis og sinkblende. SP i det ene borhullet som gikk gjennom sonen antyder enten en begrenset utstrekning eller lav ledningsevne på denne mineraliseringen.
Bitter (øl)

Bitter er det britiske navnet for en type pale ale. Navnet ble først tatt i bruk i Storbritannia tidlig i det 19. århundret, som et resultat av at pale ale ble utbredt.

Kort historie

Pale ale var et navn som ble brukt på øl som var lagt av malt som var tørket med koks. Fra 1830-tallet ble pale ale og bitter brukt som synonymer, der særlig bryggeriene brukte termen pale ale, mens kundene brukte termen bitter. Man antar dette var kundene sin måte å skille de bitre typene ale fra mindre bitre typer ale, som for eksempel porter. Fra midten av det 20. århundret, ble flasker i Storbritannia i stor grad merket som pale ale, mens ølfat ble merket som bitter. I Storbritannia har bruken av termen pale ale blitt stadig mindre, og bitter har tatt over.

Farge og alkoholprosent

Bitter er en pale ale, men har større variasjon i smak og farge enn annen pale ale. Den kan være lys, nesten som pilsner, men også mørk, nesten som stout. Volumprosenten alkohol ligger mellom 3 og 7, og i Norge er den oftest på litt over 4.
Gruyère

Gruyère eller Gruyèreost er en fast løypeost som lages av kumelk og opprinnelig kommer fra det franskspråklige delen av Gruyèredistriktet i Sveits, og da særlig fra landsbyen Gruyères som ligger i kantonen Fribourg. Et særtrekk med ekte Gruyère er at den ikke har hull, slik sveitserost og mange kopier (blant annet de franske) har.
Det fortelles at keiser Antoninus Pius (138-161) skal ha vært spesielt glad i denne osten, som hevdes å være svært gammel av opprinnelse. Gruyère blir av mange også kalt «ostenes ost». Den er noe skarpere i smaken enn tradisjonell Emmentaler, og egner seg ypperlig til både ostefondue og raclette.
Råvarene til den osten er tradisjonelt kumelk fra kuer som beiter i alpelandskap, der de spiser en rekke ulike sorter gress, urter og blomster. Silofôr er ikke forenlig med Gruyèreost. Normal lagringstid er 6-12 måneder.
Gruyère ble den 6. juli 2001 klassifisert som «Appellation d'origine contrôlée» av EU, en klassifisering som gis til oster som oppfyller veldefinerte krav til opprinnelse og fremstillingsmetoder. I Sveits må man ha lisens for å lage denne osten, noe cirka 200 meierier har i dag. Den totale årsproduksjonen ligger på omkring 27 500 tonn.
Torre BBVA Bancomer

Torre BBVA Bancomer er en skyskraper under bygging i Mexico by. Den befinner seg langs Paseo de la Reforma, på motsatt side av veien for Torre Mayor, og like ved sida av Estela de Luz. Den skal stå ferdig i 2014 og får en takhøyde på 235 meter, og blir dermed byen og Mexicos nest høyeste bygning, etter Torre Reforma (244 meter), som skal stå ferdig samme år. Torre BBVA Bancomer blir hovedsetet til finansinstitusjonen BBVA Bancomer.
Cristaerenea

Utseende

En nokså liten, kort og bred, brun trebukk. Antennene er omtrent så lange som kroppen. Pronotum har en tann på sidekanten et stykke bak midten. Dekkvingene er jevnt tilsmalnende bakover, kraftig men ikke særlig grovt punkterte, med en X-formet, lys tegning

Utbredelse

Arten er bare kjent fra Fransk Guyana.
Hancock’s Half Hour

Hancock’s Half Hour er en britisk komiserie fra BBC som gikk på britisk radio og fjernsyn fra 1954 til 1961. Den ble skrevet av Ray Galton og Alan Simpson, men seriens stjerne var Tony Hancock. Serien dannet utgangspunkt for den skandinaviske komiserien Fleksnes fataliteter.
Serien hadde innflytelse i utviklingen av situasjonskomedien, ved at den endret seg fra tradisjonelt sketsjinnhold til et større fokus på karakterutvikling.
Den gjenkjennelige tuba-baserte kjenningsmelodien ble komponert av Wally Stott.
29. desember

Navnedag

Vemund, Vidar
Norges ambassade i Santiago

Norges ambassade i Santiago de Chile huser Norges ambassadør til landet Chile. Den kom i fokus ved kuppet den 11. september 1973 da mange forsøkte flykte fra landet. Ambassadens adresse er Edificio Visinario, Los Militares 5001, Piso 7, Las Condes, Casilla 2431, Santiago de Chile
Kolbotn stasjon

Hendelser på Kolbotn

Kolbotnulykken 1985:
Kollisjon mellom to tog. Mange skadet. NSBs ulykkeskommisjon konkluderte med menneskelig svikt da passasjertoget fra Kolbotn kjørte i feil spor. To NSB-ansatte ble frifunnet etter at ansvarsforholdet ble prøvet rettslig.
Ulykken i 1985 fikk et langt etterspill for å belyse årsak og ansvar. Saken gikk over flere år. Det var også forhold rundt spørsmålet om arbeidsmiljø. Togene var knust. Bare det ene hadde passasjerer om bord.
Kolbotn 1992:
Feil på motorvognen  var årsaken til togbrannen ved Kolbotn stasjon i 1992. Dette var tredje gangen det brøt ut brann i denne typen vogner. Evakueringen av de rundt 40 passasjerene gikk greit. Ingen ble skadet.
MS «Vestgar» (1957)

MS «Vestgar» er en tidligere langrutebåt for Øygarden utenfor Bergen som er fredet av Riksantikvaren. Den var en periode omdøpt til «Fredsbudet» og seilte som misjonsbåt. Den fikk tilbake sitt opprinnelige navn i 2007, og er for tiden under restaurering.
MS «Vestgar» ble levert i februar 1957 fra P. Høivolds Mek. Verksted i Kristiansand. Båten var sertifisert for 252 passasjerer, og hadde 2 salonger med i alt 171 sitteplasser. Den gikk som langrutebåt mellom Øygarden og Bergen. Etter at veiutbygginga i Øygarden tok til ble passasjergrunnlaget mindre, og ruta ble lagt ned 30. mai 1979.

«Fredsbudet»

I 1979 ble båten solgt til pinsebevegelsen i Norge og omdøpt til Misjonsbåten «Fredsbudet». 
Som misjonsbåt var den et av fellestiltakene til pinsebevegelsen, og den seilte langs norskekysten på evangeliseringsoppdrag. Den la gjerne til ved små og ofte veiløse lokalsamfunn, der oppmøtet i begynnelsen var stort. Men etter hvert som mange steder ble avfolket og fiskere bare hadde korte opphold i land, ble besøkstallet redusert.
Vinteren 2005–2006 gjennomgikk båten en større ombygning og modernisering av lugarer og toaletter.  Det ble også laget en plass på dekk, slik at det kunne holdes  friluftsmøter ved kaikanten.
«Fredsbudet» hadde de siste årene sertifikat som opplæringsfartøy og kunne ha praksisplasser for sjøfolk både i maskinrommet og på dekk. 
I juni 2007 solgte pinsebevegelsen båten, delvis på grunn av høye driftskostnader, men mest fordi den stod ovenfor en omfattende og kostbar, nødvendig  ombygging.

Restaurering

Båten ble kjøpt tilbake til Øygarden og fikk igjen navnet «Vestgar». Planen er at den skal bli et levende kulturminne og tilbakestilles til sin opprinnelig utgave som rutebåt. Oppussingsarbeidet er stort sett basert på dugnadsinnsats og gaver. I januar 2014 ble sjøbussen fredet av Riksantikvaren.
Stein (symbol)

Edelstener

Edelstener har forskjellig farge, form og er harde bergarter.

Jødedommen

I andre mosebok 20, 25 gir Gud befaling om å bygge et steinalter i en hel steinblokk. Den måtte ikke hugges i, da huggjern på steinen vannhelliger den.

Kristendom

Steinen er ofte brukt som symbol den jødiske måten å utføre dødsstraff. Stefanus var den første kristne martyr, han ble steinet til døde.

Alkymien

De vises stein er symbol for den åndelig lengsels mål. Steinen skulle kunne forvandle uedle metaller til gull.
Norsk Psykologforening

Norsk psykologforening er en profesjonsforening for personer med autorisasjon som psykologer i Norge. De fleste psykologer jobber innen helsesektoren. I tillegg jobber en rekke psykologer med organisasjonspsykologi, nevropsykologi, skolepsykologi, forskning, som sakkyndig mm. Foreningens formål er både å ivareta medlemmenes faglige og økonomiske interesser, og å bidra til å forbedre menneskers livsvilkår og livskvalitet.
Foreningen organiserer ca. 90 prosent av psykologene i Norge og har i 2013 vel 7500 medlemmer (inkludert ca. 1000 studentmedlemmer). Foreningen er knyttet til hovedorganisasjonen Akademikerne.

Historie

Foreningen ble grunnlagt av Åse Gruda Skard i 1934. Hun var den første kvinne i Norge som oppnådde magistergrad i psykologi i 1931, det vil si Norges første kvinnelige psykolog. Hun var foreningens formann fra 1945 til 1949.
Foreningen var opprinnelig åpen for personer med magistergrad eller doktorgrad i psykologi (dr.philos.), samt for andre personer som hadde bidratt med verdifullt arbeid innenfor psykologien. Fra 1950-tallet var foreningen også åpen for personer med embedseksamen (cand. psychol.). Lenge var Norsk Psykologforening en forening som favnet hele psykologifaget og med størst vekt på psykologi som universitetsfag. På 1970-tallet skjedde en dreining i retning av å bli en profesjonsforening for helsepersonell, i forbindelse med at tittelen psykolog ble beskyttet i 1972 og reservert for kliniske psykologer med offentlig godkjennelse. I tillegg til autoriserte psykologer og profesjonsstudenter i psykologi er det også en åpning for at personer i akademiske stillinger innen psykologi kan være medlemmer.

Ledelse

Nåværende president er Tor Levin Hofgaard. Han ble første gang valgt til president ved landsmøtet i november 2007, og ble gjenvalgt i 2010, og 2013. Foreningen har to visepresidentposter; Birgit Aanderaa er visepresident med ansvar for utdannings- og fagpolitikk, mens Rune Frøyland er visepresident med ansvar for lønns- og arbeidsmarkedspolitikk.  Sekretariatet ledes av generalsekretær Ole Tunold. Landsmøtet holdes hvert tredje år.
Psykologforeningens leder har siden 1995 blitt betegnet som president, mens tidligere ledere ble betegnet formann og leder.

Fagetisk råd

Fagetisk råd mottar klager om brudd på fagetikken fra klienter o.l., og kan idømme ulike sanksjoner hvis man finner at fagetikken er brutt. Fagetisk råd er ikke en juridisk instans, men det er ankemuligheter internt, både for psykologene og klientene.

Utmerkelser og priser

I 2005 opprettet Norsk Psykologforening en pris i sin stifter Åse Gruda Skards minne: Åse Gruda Skards pris for popularisering av psykologisk kunnskap.
Marg (typografi)

Marg (latin: margo) er den ubeskrevete avstanden, randen, mellom sidekanten og teksten på en side. I aviser, tidsskrifter og bøker er det marg på alle sider av et ark med en bestemt avstand. Det kan også være en marg bare for utregninger og tilleggsillustrasjoner, noe som for det meste brukes av ingeniører og matematikere.